## Naredba o ograničenju prometa na cestama

### NN 68/2007 (2.7.2007.), Naredba o ograničenju prometa na cestama

# MINISTARSTVO MORA, TURIZMA, PROMETA I RAZVITKA

**2092**

Na temelju članka 194. stavka 1. Zakona o sigurnosti prometa na cestama
(»Narodne novine«, broj 105/04 i 142/06) ministar mora, turizma, prometa i
razvitka u suglasnosti s ministrom unutarnjih poslova, donosi

## NAREDBU

### O OGRANIČENJU PROMETA NA CESTAMA

I.

Zabranjuje se promet teretnim automobilima sa ili bez prikolice čija najveća
dopuštena masa prelazi 7,5 tona, vozilima koja su sama ili s priključnim
vozilima dulja od 14 m (dalje u tekstu: teretni automobili), traktorima,
zaprežnim vozilima, radnim vozilima i drugim strojevima te vozilima koji se na
ravnoj cesti ne mogu kretati brzinom većom od 40 km/sat i vozilima za
osposobljavanje kandidata za vozače (kada se obavlja obuka iz nastavnog predmeta
upravljanje vozilom), na državnim trajektnim lukama Split i Zadar te na
sljedećim državnim cestama:
1. na dijelu državne ceste D8, na relaciji: raskrižje s D40 (čvor Bakar) – Zadar
– Split – granični prijelaz (dalje u tekstu: GP) Klek – (granica BiH) – GP Zaton
Doli (granica BiH) – Dubrovnik – GP Karasovići (granica Srbije i Crne Gore),
osim na dijelu od raskrižja državne ceste D27 (kod Šibenskog mosta) do istočnog
ulaza u Šibenik (odvojak za D58), te od rotora Bilice u Solinu do raskrižja za
skretanje u Trgovačko-transportni terminal u Stobreču,
2. na državnoj cesti D9, na relaciji: Metković – Opuzen – D8,
3. na dijelu državne ceste D21, na relaciji: GP Kaštel (granica R. Slovenije) –
Buje – čvor Kanfanar, osim na dionici državne ceste D3 od čvora Kanfanar – do
Pule (spoj sa D66),
4. na dijelu državne ceste D23, na relaciji: Žuta Lokva – Senj,
5. na državnoj cesti D39, spoj autoceste A1 od rotora Šestanovac do raskrižja s
državnom cestom D8 (Dupci),
6. na dijelu državne ceste D53, od raskrižja sa županijskom cestom (dalje u
tekstu: Ž) 4207 do GP Slavonski Brod (granica BiH),
7. na dijelu državne ceste D66, na relaciji: Pula – Raša – Opatija – D8,
8. na državnoj cesti D200, na relaciji: Buje (D21) – GP Plovanija (granica R.
Slovenije),
9. na državnoj cesti D300, Buje (D21) – Umag,
10. na dijelu županijske ceste Ž 5002 na relaciji: Novigrad – Tar – Poreč –
Vrsar (spoj sa Ž 5073),
11. na prilazu i površinama državne trajektne luke Split,
12. na prilazu i površinama državne trajektne luke Zadar.

II.

Zabrana iz točke I. ove Naredbe vrijedi:
– u vremenu od 29. lipnja do 23. rujna, subotom od 04.00 do 14.00 sati i
nedjeljom od 12.00 do 23.00 sata,
– na Veliki petak i dane uoči blagdana Republike Hrvatske od 15.00 do 23.00
sata, na posljednji dan blagdana od 14.00 do 23.00 sata.
Ako je blagdan, odnosno posljednji dan blagdana, u petak ili subotu, zabrana
vrijedi nedjeljom od 12.00 do 23.00 sata.
Ako je blagdan u nedjelju ili ponedjeljak zabrana vrijedi petkom uoči blagdana
od 15.00 do 23.00 sata.
Na svim graničnim prijelazima navedenim u ovoj Naredbi, dozvoljava se vozilima
domaćih registarskih oznaka obuhvaćenih zabranom, u svim terminima zabrana, ulaz
u Republiku Hrvatsku i kretanje do najbliže granične carinarnice ili carinskog
terminala, pod uvjetom da je pri carinarnici ili carinskom terminalu prostor za
parkiranje ovih vozila ili ako je na području graničnog prijelaza odgovarajuće
parkiralište na koje se za vrijeme zabrane isključuju vozila iz prometa.

III.

Nedjeljom u vremenu od 06.00 do 22.00 sata zabranjuje se promet teretnim
automobilima sa ili bez prikolice čija masa prelazi 7,5 tona na državnoj cesti
D2 od Varaždina do GP Dubrava Križovljanska.
Zabrana iz stavka 1. ove točke ne odnosi se na vozila pravnih i fizičkih osoba
sa sjedištem ili prebivalištem u zoni državne ceste D2, između Varaždina i
Dubrave Križovljanske i na vozila iz točke IV. ove Naredbe, alineja 6, 7. i 8.
kada obavljaju dostavu za potrebe opskrbe na toj dionici ceste.
Hrvatske ceste d.o.o. obvezne su zabranu iz stavka 1. točke I. i stavka 1. i 2.
točke III. ove Naredbe, obilježiti odgovarajućim prometnim znakovima i preko
javnih medija obavijestiti javnost.

IV.

Zabranjuje se promet teretnim automobilima sa ili bez prikolice čija najveća
dopuštena masa prelazi 7,5 tona, na dionici autoceste A1 Zagreb – Split od čvora
Ogulin do čvora Brinje (u zoni tunela Mala Kapela) i od čvora Sveti Rok do čvora
Maslenica (u zoni tunela Sveti Rok).
Zabrana iz stavka 1. ove točke vrijedi:
– u vremenu od 29. lipnja do 23. rujna, subotom od 04.00 do 18.00 sati i
nedjeljom od 08.00 do 20.00 sati.
Hrvatske autoceste d.o.o. obvezne su zabranu iz stavka 1. i 2. ove točke
obilježiti odgovarajućim prometnim znakovima i preko javnih medija obavijestiti
javnost.

V.

Od ograničenja propisanih ovom Naredbom, izuzeta su sljedeća vozila:
– vozila s prednošću prolaska i vozila pod pratnjom,
– vozila Ministarstva unutarnjih poslova i oružanih snaga,
– vozila za održavanje cesta, elektroenergetskih i sličnih instalacija te vozila
za dostavu pošte i tiska,
– reportažna vozila radija i televizije,
– cisterne koje prevoze pitku vodu,
– vozila koja prevoze materijal ili opremu prijeko potrebnu u slučajevima nužde,

– teretni automobili ili teretni automobili s poluprikolicama koji su
namijenjeni za prijevoz betona, asfaltne mase i pogonskih goriva za motorna
vozila, osim na državnoj cesti D2, između Varaždina i Dubrave Križovljanske, na
kojoj mogu prometovati uz uvjete propisane točkom III. ove Naredbe,
– teretni automobili ili teretni automobili s poluprikolicama koji prevoze lako
kvarljive namirnice, kao što su: svježe meso i svježi mesni proizvodi, svježe
mlijeko i mliječni proizvodi, svježa riba i riblji proizvodi, lako kvarljivo
voće i povrće, osim na državnoj cesti D2, između Varaždina i Dubrave
Križovljanske, na kojoj mogu prometovati uz uvjete propisane točkom III. ove
Naredbe,
– teretni automobili ili teretni automobili s poluprikolicama koji prevoze živu
stoku i perad, osim na državnoj cesti D2, između Varaždina i Dubrave
Križovljanske, na kojoj mogu prometovati uz uvjete propisane točkom III. ove
Naredbe,
– druga vozila koja imaju dozvolu.

VI.

Dozvolu iz točke V. ove Naredbe izdaje policijska uprava ili policijska postaja
na čijem području vožnja započinje u unutarnjem cestovnom prometu, odnosno po
mjestu ulaska vozila u Republiku Hrvatsku, u međunarodnom cestovnom prometu,
samo kad je s obzirom na vrijeme i okolnosti prijevoz posebice opravdan ili
prijeko potreban iz sigurnosnih razloga ili zbog toga što bi njegova odgoda
prouzročila veće materijalne štete.
Dozvola iz stavka 1. ove točke izdaje se na predlošku koji je otisnut uz ovu
Naredbu i njezin je sastavni dio.

VII.

Danom stupanja na snagu ove Naredbe prestaje važiti Naredba o ograničenju
prometa na cestama (»Narodne novine« broj 38/04).

VIII.

Ova Naredba stupa na snagu danom objave u »Narodnim novinama«.

Klasa: 011-01/07-02/27
Urbroj: 530-07-07-03
Zagreb, 21. lipnja 2007.

Ministar
**Božidar Kalmeta**, v. r.

REPUBLIKA HRVATSKA
MINISTARSTVO UNUTARNJIH POSLOVA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv policijske uprave ili postaje)

Broj:

Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_

Na temelju točke VI. Naredbe o ograničenju prometa na cestama (»Narodne novine«,
broj 68/07) izdaje se

**D O Z V O L A**

Vozilu registarske oznake \_\_\_\_\_\_\_\_\_\_\_\_\_\_\_ dozvoljava se prometovanje radi
prijevoza

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ na relaciji
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

u vrijeme zabrane prometa.

Ova dozvola vrijedi za dan \_\_\_\_\_\_\_\_\_\_\_\_ i dan \_\_\_\_\_\_\_\_\_\_\_\_

Naredba, NN 68/2007-2092
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)